b"\n_START_ARTICLE_\nBalbina Pi Sanllehy\n_START_SECTION_\nBiografia\n_START_PARAGRAPH_\nEl 1917, treballant de filadora a Sabadell, era la delegada de la Federaci\xc3\xb3 Local del Sindicat \xc3\x9anic (CNT) local. Va comen\xc3\xa7ar a fer m\xc3\xadtings a les seves companyes de f\xc3\xa0brica de Sabadell, al costat d'Angel Pesta\xc3\xb1a, i despr\xc3\xa9s f\xc3\xa9u m\xc3\xadtings i confer\xc3\xa8ncies per localitats t\xc3\xa8xtils de tot Catalunya. Va col\xc2\xb7laborar amb regularitat a Solidaridad Obrera i a Nuestra Voz, sovint amb els pseud\xc3\xb2nims Margot i Libertad Ca\xc3\xadda. Tamb\xc3\xa9 va destacar fent teatre en grups teatrals en ateneus. Va fer moltes accions en solidaritat amb els sindicalistes deportats a la Mola (1920-1923). Va participar en el Ple Regional dels sindicats anarquistes de Lleida el 1923. L'any 1931 milit\xc3\xa0 en la fracci\xc3\xb3 m\xc3\xa9s radical de l'anarquisme organitzat. Segons Joan Garcia Oliver va brodar les primeres banderes roig-i-negres de les quals es t\xc3\xa9 const\xc3\xa0ncia a la CNT-FAI. Per discrep\xc3\xa0ncies amb alguns sectors anarquistes, el 1936 va formar un grup femen\xc3\xad propi i anticlerical, amb el qual va organitzar actes de propaganda. El 1939, en perdre la guerra, va passar a la clandestinitat i s'exili\xc3\xa0 a Tolosa de Llenguadoc i Par\xc3\xads. Va tornar a fer teatre en els grups de la Solidaritat Internacional Antifeixista (SIA). L'any 1970, deteriorada de salut, va deixar l'activisme i va anar a viure a Banyuls de la Marenda, on va passar els \xc3\xbaltims temps de la seva vida prop de la seva filla, la cantant Teresa Rebull."